Eva Kjer Hansen (V), 2006-03-03:
Jamen jeg ønsker ikke at forstærke overvågningselementet, heller ikke her i indfasningsperioden.
Jeg synes, det er rigtigst at placere ansvaret lokalt, og så får vi jo indberetningerne i efteråret 2007 og vil kunne se på, hvordan det så har virket.
Jeg skal starte med at sige til fru Majbrit Berlau, at vi faktisk knokler med ligestillingen hver eneste dag året rundt og netop ikke kun gør det på kvindernes internationale kampdag den 8. marts.
Men der gør vi det også.
Og jeg ser frem til, at man i næste uge rundtomkring virkelig vil glæde sig over, at der nu med det her lovforslag faktisk bliver taget et markant skridt i retning af at forbedre ligestillingen i sammensætningen af udvalg, råd og nævn rundtomkring.
Jeg vil gerne takke ordførerne for den meget positive opbakning og det meget positive valg af ord, specielt fra Dansk Folkeparti, i kommentarerne til lovinitiativet.
Jeg tror, det her virkelig vil flytte noget, fordi vi på denne måde får rejst ligestillingsdiskussionen på lokalt og regionalt niveau, og vi gør de lokale politikere ansvarlige for deres indsats over for ligestillingen.
Vi kan jo se, at det regelsæt, der har været gældende i statsligt regi, faktisk har betydet en meget positiv udvikling, for da reglerne blev vedtaget i 1985, var der ca. 12 pct. kvinder i udvalgene, og nu er vi på omkring 39-40 pct.
Jeg blev bl.a. spurgt, hvad de relevante begrundelser kan være.
Det vil især være et spørgsmål om, hvorvidt der er det faglige kendskab, der skal til for at kunne bestride en udvalgspost.
Der vil det jo være sådan, at der vil være rig mulighed for eksempelvis kommunalbestyrelsesmedlemmer til at diskutere, hvordan og hvorledes det forholder sig med indstillingerne, og om de er velbegrundede i det øjeblik, hvor man f.eks. ikke indstiller nogen mandlige kandidater, fordi man ikke mener, der er nogen mænd, der har den faglige kompetence, der skal til.
Jeg blev også spurgt, hvad jeg vil gøre, hvis nu kommunerne og regionerne ikke overholder det her regelsæt, og når jeg har valgt, at der ikke skal indberettes til ministeren på området, er det jo, fordi det vil være et meget omfattende arbejde.
Det vil være meget omstændeligt med 98 kommuner og 5 regioner, hvis der skal følges op på det.
I virkeligheden synes jeg, det er bedre at placere ansvaret i kommunalbestyrelserne og regionsrådene, fordi man så netop dér kan tage diskussionen om, hvordan det egentlig går med at fremme en mere ligelig sammensætning af udvalg, råd og nævn, og det er dér, man skal tage diskussionen om, hvorfor der f.eks. mangler kandidater af det ene køn i sammensætningen.
Jeg synes, det er allerbedst at placere ansvaret i kommunalbestyrelser og regionsråd, men der ligger så selvfølgelig også det pres, at der vil blive fulgt op på det i de kommunale redegørelser, og de kommer hvert andet år, og det vil sige, at vi har rig mulighed for at følge udviklingen på området.
Jeg skal til fru Margrethe Vestager sige, at vi jo faktisk har haft fokus på ligestillingen i forbindelse med kommunalreformen.
Bl.a. er der lavet en tjekliste til sammenlægningsudvalgene, som kan minde dem om, hvad de lige skal have tanke for i ligestillingsmæssig sammenhæng.
Der er altså materiale, som man kan tage udgangspunkt i for netop at huske på også at tænke i ligestillingsmæssig sammenhæng.
Jeg tror, det var svarene på de spørgsmål, der har været stillet, og som sagt har jeg tillid til, at kommunalbestyrelser og regionsråd faktisk vil tage det her alvorligt, og jeg synes også, at med de bemærkninger, der har været fra ordførernes side, er der givet meget klar politisk besked om, at vi ønsker at se nogle ændringer på området.